Costurile de locuire au crescut dramatic la nivel european în ultimii ani, iar dacă autoritățile nu iau măsurile necesare pentru a restrânge criza cauzată de chirii și prețuri la locuințe tot mai mari, această problemă va fi exploatată de populiști și de extrema dreaptă, potrivit raportorului ONU cu privire la dreptul la locuire.
Sondajele de opinie arată că partidele de extremă dreaptă vor ajunge pe primul loc la alegerile europarlamentare din 9 iunie în nouă țări europene și pe locul doi în alte nouă. Criza costurilor de locuire contribuie la această reorientare politică, a explicat Balakrishnan Rajagopal, raportorul ONU pe această problemă.
„Partidele de extremă dreaptă prosperă atunci când exploatează diferențele sociale create de lipsa de investiții și de planuri la nivel guvernamental (...) În această situația sunt multe țări europene în prezent (...) Criza de locuire nu mai afectează doar oamenii cu venituri mici, migranții și familiile monoparentale. Afectează în prezent și clasa mijlocie, iar aceasta este problema socială a secolului 21”, a explicat raportorul ONU, citat de The Guardian.
Proteste legate de costul de locuire au fost organizate în capitale europene precum Amsterdan, Lisabona, Londra și Praga. În Marea Britanie și Irlanda, problemele presante sunt chiriile care pot înghiți aproximativ jumătate din venituri și creditele imobiliare cu rate tot mai mari. Protestatarii acuză nu doar lipsa de acțiune a autorităților cât și „vulturii” proprietari de locuințe date spre închiriere, care nu ratează nicio ocazie de a crește chiriile.
Datele Eurostat subliniază o creștere de 47% la prețul unei locuințe din Uniunea Europeană din 2010 până în 2022, timp în care chiriile au crescut cu 18%.
Situația nu este roză nici în România, unde 96% dintre populație trăiește în locuințele proprii și doar 4% în chirie. Programul Noua Casă a înregistrat doar 1.940 de garanţii în 2023, iar costul chiriei este în creștere în special în București și Cluj-Napoca, dar și în alte orașe mari din țară.